kardosdrur/scandi-wiki huggingface dataset:
Monteith's

Monteith's (grundlagt i 1868) var oprindeligt et familieejet bryggeri i Greymouth i New Zealand .det blev købt af DB Breweries. Ølmærket fortsatte med at blive brygget i Greymouth. 22. marts 2001 blev bryggeriet lukket da det mente at produktionsomkostningerne var for høje. Fire dage senere blev bryggeriet i Greymouth genåbnet på grund af store protester fra det lokale. 

Ølmerket Monteith's produceres i dag i Auckland, Timaru og Greymouth. 

Ølmærker
Etableret i 1868
Bryggerier i New Zealand
Fastpoholmen

Fastpoholmen (FPH) er world-, reggae-, folk-band med otte medlemmer, der har rødder i Sverige, men har base i København. FastPoHolmens musik udspringer fra sangskriver Adam Fastholms sange og kompositioner.

Adam er dansk, men er vokset op i Sverige. Sammen med sin kusine, sangerinden Dawn Fastholm, grundlagde han FastPoHolmen i 2007.

I juli 2010 udgav FPH debutalbummet En Stund på det nyetablerede pladeselskab Free Kids Records, der har til huse på Nørrebro i København. Bookingbureauet Beatbox fik ørerne op for bandet og startede et samarbejde med FPH tidligt 2011. I foråret 2011 blev En Stund genudgivet på et nyt distributionsselskab. Pladen fik gode anmeldelser, og bandet blev booket til blandt andet Spot-festival og koncerter rundt omkring i Danmark og Sydsverige.

Nummeret "Himlen" blev stemt ind på toppen af Det Elektriske Barometer på P3 og blev liggende i 10 uger. Sangen "Min Kära" blev den mest spillede sang på P6 i maj 2011, og avisen Urban udnævnte phonogrammet til et af årets album i 2011.

Frem til den første udgivelse af En stund var det mest som duo, at FastPoHolmen præsenterede deres musik, til tider bakket op af deres musikdyrkende venner og familie. Men i takt med albummets succes og at der rullede flere og større jobs ind, kom der flere bandmedlemmer til; og på Roskilde Festivals Pavillon-scene i 2011 præsenterede FastPoHolmen sig for første gang som et ottemandsorkester. Fra da af bestod FastPoHolmen udover Adam og Dawn af Thomas Fløe Nielsen, Kristoffer Sidenius, Jay Habib, Trine Trash, Kristian Rinck-Henriksen og Anders Juhl Nielsen.

Roskildekoncerten høstede rigtig gode anmeldelser fra de store dagblade og musikmagasiner og skabte interesse for flere koncerter rundt omkring i Danmark, blandt andet i Voxhall i Aarhus, Vega i København, Posten i Odense, Stars i Vordingborg, Klaverfabrikken Hillerød, Gimle Roskilde mv.

I foråret 2012 begyndte forberedelserne til et nyt album; sommer- og efterårsaftener og -nætter blev brugt i Compound studio på Sankt Hans torv sammen med producer Thomas Fritsche.

I midten af marts 2013 udkom Fastpoholmens andet album, Andas In. Albummet fik rigtigt pæne anmeldelser i både danske og nu også svenske medier. Albummet blev fulgt op af en lang række koncerter; heriblandt Øresundsfestival, Putte i Parken, Öland Roots, Scandinavia Reggae Festival og af en danmarksturne fra Syd- til Norddanmark.

I november 2013 modtog Fastpoholmen en Danish Music Award for årets bedste world-album.

Diskografi 
 En Stund (2010)
 Andas In (2013)
 Drömmer Du? (2016)
 Camping Orchestern (2019)

Eksterne kilder og henvisninger 
 
 Arbejderen  2011
 Politikken 2011 
 Gaffa.dk 2010 
 GAFFA.SE 2013 
 GAFFA.DK 2013 
 IKON1931.SE  2013
 LYDTAPETET.NET  2013
 Fastpoholmens hjemmeside 
 Fastpoholmens pressekit 

Musikgrupper fra Danmark
Musikgrupper fra 2007
Mythos

Mythos er et græsk ølmærke som produceres af Mythos Brewery ltd.

Mythos Brewery ltd. blev etableret i 1970 under navnet Henninger Hellas S.A og producerede det tyske øl Henninger på licens. Efter et ejerskifte i 1992 ændrede det navn til Northern Greece Brewery Ltd, fokusset blev ændret, og øllet Mythos blev lanceret i 1997, hvilket gav så stor succes at det skiftede navn til Mythos Brewery ltd.

Mythos er i dag det andet største ølmærke i Grækenland efter den nederlandske Amstel og er det eneste store græske ølmærke.

Det er to typer Mythos øl, Mythos Hellenic Lager Beer og  Mythos Quality Lager Beer. Den sidste er svær at få fat i og  er almindelig i græske butikker.

Ølmærker
Ølmærker fra Carlsberg
Goldstar (øl)

Goldstar (hebraisk: גולדסטאר) er et israelsk ølmærke som er blevet produceret siden 1950'erne. Det er en mørk Draughtøl. Goldstar indeholder 4,9 % alkohol. Den brygges af Tempo Beer Industries Ltd.

Ølmærker
Henrik Poulsen

Henrik Poulsen (født 10. september 1967 i Givskud) er en dansk civiløkonom, der siden 27. august 2012 har været administrerende direktør for Ørsted. 

Poulsen blev student fra Tørring Gymnasium i 1987 og cand.merc. i finansiering og regnskab fra Handelshøjskolen i Århus i 1994. Han kom derefter til Novo Nordisk som controller, indtil han i 1995 blev seniorkonsulent i Aarsø Nielsen & Partners. Derefter blev han projektleder hos McKinsey & Co., bl.a. med udstationering i New York. 

Hjemvendt til Danmark blev han i 1999 forretningsudviklingschef hos LEGO og avancerede i 2000 til segmentdirektør. I 2002 blev han koncerndirektør for innovation og markedsføring, i 2004 koncerndirektør i afdelingen Markets & Products og fra 2005 koncerndirektør for Europa og Asien samt koncerndirektør for globalt salg og markedsføring. Han forlod LEGO i 2006 for at blive operating partner i investeringsselskabet Kohlberg Kravis Roberts & Co. I 2008 blev han udnævnt til administrerende direktør og koncernchef i TDC. Han blev 18. april 2012 annonceret som kommende administrerende direktør i Ørsted.

Henrik Poulsen er flere gange blevet omtalt som en af Danmarks bedste erhvervsledere. 

I 2016 stod Henrik Poulsen i spidsen for Danmarks største børsnotering, da det daværende Dong Energy blev sat på sat børsen i København.

I 2017 solgte virksomheden sin olie- og gasforretning til schweiziske Ineos for 8,7 milliarder kroner.

Senere samme år annoncerede han, at DONG Energy skifter navn til Ørsted for at afspejle virksomhedens omstilling fra sort til grøn energi.

I 2018 meldte Henrik Poulsen ud, at Ørsted forventer at investere i alt 200 mia. kroner i vedvarende energi fra 2019-2025 og lancerede en ny strategi for virksomheden, der satser på at installere 30GW vedvarende energikapacitet. 

Med Henrik Poulsen som topchef brød DONG reglerne da de i 2012 gav en 10 mio. kr opgave til Henrik Poulsens tidligere arbejdsplads, McKinsey & Co., til trods for at offentlige opgaver over 3 mio. kr. skal sendes i frit udbud.  Det var gældende praksis i selskabet i en årrække, at kontrakter vedrørende managementydelser ikke blev sendt i udbud. Dette blev ændret i 2012 og siden har alle rammeaftaler for managementkonsulenter været i udbud.

Henrik Poulsen sidder i bestyrelsen for ISS-rengøringsgruppen, hvor han også er formand for eksamensbestyrelsen. Han er næstformand for bestyrelsen og formand for den svenske Kinnevik revisionsudvalg. Han er også medlem af bestyrelsen for medie-, service- og uddannelsesgruppe Bertelsmann. Endelig er han medlem af bestyrelsen for Denmark-America Foundation og rådgiver for EQT Partners kapitalfonden.

Referencer

Kilde 
 Blå bog – Henrik Poulsen  Ritzau/Dagbladet Børsen 18. april 2012

Erhvervsfolk fra Danmark
Økonomer fra Danmark
TDC
DONG Energy
Personer i Kraks Blå Bog
Studenter fra Tørring Gymnasium
Ole Eliasen

Ole Eliasen (født 21. juni 1952 i Århus) er en tidligere håndboldspiller og senere træner.

Eliasen spillede under sin juniortid for Aarhus Fremad og efterfølgende i AGF, hvor han spillede under seniortiden fra 1971 til 1976. Skiftede herefter til HEI (1976-1978), og sluttede af i Århus KFUM i årene 1978-1981, hvor han 1980 vandt DM-guld. Han debuterede på landsholdet i 1974 og spillede under to sæsoner 32 landskampe og scorede 67 mål.

Efter den aktive karriere blev Eliasen træner for både Århus KFUM og Silkeborg KFUM. Herfter var han i perioden 1986-1990 landstræner for Danmark kvinder og stod i 1990'erne også i spidsen for både østrigske klubhold og deres damelandshold

Han var i mange år vejleder og censor på EHF mastercoach uddannelsen.

Eliasen var afdelingslektoren på Peter Sabroes Seminarium i Århus.
Efter det blev han ansat som partnerskabs konsulent på VIAs efter/videreuddannelse. Der var han med til at skabe Idrætsbørnehaver og idrætsSFO’er i samarbejdet med DIF

Bibliografi 
 Håndbold – et åbent spil af Ole Eliasen 

Håndboldtrænere fra Danmark
Håndboldspillere fra Danmark
Personer fra Aarhus
Louise Mountbatten

Lady Louise Mountbatten (Louise Alexandra Marie Irene; 13. juli 1889 – 7. marts 1965), født som Prinsesse Louise af Battenberg, var dronning af Sverige fra 1950 til sin død i 1965. Hun var anden datter af Louis af Battenberg og Viktoria af Hessen og gift med Kong Gustav 6. Adolf af Sverige.

Ægteskab og stedbørn 
Louise blev gift 3. november 1923 med kronprins Gustav af Sverige.

Dronning Louise fik ikke selv børn, men hun blev stedmor til Kronprinsesse Margaretas og kong Gustav 6. Adolf af Sveriges fem børn:

 Arveprins Gustav Adolf, hertug af Västerbotten (1906-1947), far til kong Carl 16. Gustav af Sverige.
 Prins Sigvard, hertug af Uppland, senere grev Sigvard Bernadotte af Wisborg (1907-2002)
 Prinsesse Ingrid, senere dronning af Danmark (1910-2000).
 Prins Bertil, hertug af Halland (1912-1997), gift i 1976 med Prinsesse Lilian af Sverige, der blev født i 1915 som Lilian May Davies.
 Prins Carl Johan, hertug af Dalarna, senere grev Carl Johan Bernadotte af Wisborg (1916-2012)

Titler 
 Hendes Højhed prinsesse Louise af Battenberg (1889 - 14. juli 1917)
 Frøken (Miss) Louise Mountbatten (14. juli - 7. november 1917)
 Lady Louise Mountbatten (7. november 1917-1923)
 Hendes Kongelige Højhed Kronprinsesse af Sverige (1923-1950)
 Hendes Majestæt Dronning af Sverige (1950-1965)

Eksterne henvisninger 

Huset Battenberg (Mountbatten)
Dronninger af Sverige
Kirsten Ebbensgaard

Kirsten Ebbensgaard (født 1. marts 1939 i Hellerup) er en dansk politiker, der fra 1990 til 1997 var amtsborgmester i Frederiksborg Amt, valgt for Det Konservative Folkeparti. Fra 1982 til 1986 var hun borgmester i Frederiksværk Kommune.

Ebbensgaard er student fra Akademisk Studenterkursus og var allerede forinden bankuddannet i Kjøbenhavns Handelsbank. Hun arbejdede derefter som fuldmægtig i Sparekassen SDS. 

Sin politiske karriere begyndte hun, da hun i 1975 blev medlem af kommunalbestyrelsn i Frederiksværk.

Ved siden af sit politiske virke har hun bl.a. været formand for Rådet for Større Færdselssikkerhed og vicepræsident for den europæiske trafiksikkerhedsorganisation La Prevention Routière Internationale. Hun har desuden været bestyrelsesmedlem i bl.a. Danmarks Statistik og Louisiana. I dag er hun frivillig i Kræftens Bekæmpelse og bestyrelsesmedlem for Arresødal Hospice. 

Gennem flere år har hun desuden været medlem af Rigsretten. 1998 blev hun Ridder af Dannebrog.

Hun er gift med cand.oecon. Niels Jørgen Ebbensgaard (f. 1931 d. 2015), der er tidligere økonomidirektør på Stålvalseværket.

Personer fra Hellerup
Amtsborgmestre fra Danmark
Tidligere borgmestre fra Danmark
Politikere fra Det Konservative Folkeparti
Riddere af Dannebrog
Personer i Kraks Blå Bog
Medlemmer af Rigsretten
Bankfolk fra Danmark
Louis af Battenberg

Prins Louis af Battenberg (24. maj 1854 – 11. september 1921) var ældste søn af prins Alexander af Hessen og ved Rhinen og dennes morganatiske hustru Julia Hauke. Han skiftede i 1917 navn til Louis Mountbatten og blev kort efter Markis af Milford Haven.

Baggrund 
Da moderen ikke var af adelig herkomst, måtte faderen frasige sig al ret til tronen i Hessen og fik i stedet titel som prins af Battenberg. Under tilskyndelse af sin fætters kone, storhertuginde Alice af Hessen, drog han i 1868 til Storbritannien og meldte sig i Royal Navy. Året efter rejste han sammen med Prinsen og Prinsessen af Wales på tur til Egypten, hvor han bl.a. modtog flere ordener.

Ægteskab 
Louis blev med dronning Victoria af Storbritanniens deltagelse gift den 30. april 1884 med hendes barnebarn Viktoria af Hessen. Parret fik fire børn:
 Alice af Battenberg – (1885-1969) gift 1903 med Andreas af Grækenland og fik 5 børn.
 Louise af Battenberg – (1889-1965) gift 1923 med Gustav 6. Adolf af Sverige.
 George af Battenberg – (1892-1938) gift 1916 med grevinde Nadejda Michailovna de Torby og fik 2 børn.
 Louis af Battenberg – (1900-1979) gift 1922 med Edwina Cynthia Annette Ashley og fik 2 børn.

Militære karriere 
I 1891 blev Louis udnævnt til captain (kommandør) i flåden og i 1904 forfremmet til admiral. I 1912 blev han yderligere udnævnt til First Sea Lord, der er den højeste position i Royal Navy. Han trådte dog tilbage allerede i 1914 kort efter 1. verdenskrigs udbrud.

Ændring af navn 
Mens krigen stod på, blev det efterhånden mere og mere belastende for kongefamilien at bære slægtsnavnet Sachsen-Coburg og Gotha, da denne var af tysk afstamning. Befolkningen var stærkt anti-tysk, og kong George 5. valgte derfor at ændre det til Windsor i 1917. Det smittede også af på Louis, der valgte at anglisere sit tyske navn til Mountbatten og fjernede prinsetitlen. Tre dage efter blev han dog af kongen udnævnt som Markis af Milford Haven.

Huset Battenberg (Mountbatten)
Militærfolk fra Storbritannien
Personer fra Graz
Luftguitar

En luftguitar er en imaginær guitar, der udelukkende formes ved hjælp af en luftguitarists fantasi, armbevægelser og kropssprog. At spille luftguitar består i at imitere guitarspil på den imaginære guitar til forud indspillet musik, sædvanligvis i genren rock  eller heavy metal-musik. Når der spilles luftguitar, udføres ofte en række ekspressive bevægelser med kroppen og guitarer i en form for dans. 

En oppustelig legetøjsguitar eller en oppustelig guitarlignende ballon benævnes til tider også luftguitar.

At spille på luftguitar er ofte noget, som folk gør for sjov hjemme i det private, hvor der ikke er nogen, som kigger på, men det forekommer også tit på scenen og blandt publikum til rock og metalkoncerter. 

I midten af 90'erne blev det at spille på luftguitar mere og mere accepteret som en kunstform. Det mundede ud i at den finske organisationen AGWC i 1996 startede verdensmesterskaberne i luftguitar.
På trods af verdensmesterskabernes længe eksistens, fandt det første officielle DM i Luftguitar først sted i 2010. Vinderen heraf var Søren Gregersen fra Vejle, som i august måned 2010 blev den første dansker nogensinde til at deltage ved verdensmesterskaberne i Luftguitar.

Referencer 

Musikgenrer
Guitar
Georg Donatus af Hessen

Arvestorhertug Georg Donatus af Hessen (8. november 1906 – 16. november 1937) var ældste søn af den sidste storhertug af Hessen, Ernst Ludwig af Hessen og dennes hustru Eleonore af Solms-Hohensolms-Lich. Han var oldebarn af dronning Victoria af Storbritannien og nevø til Aleksandra Fjodorovna, der var Ruslands sidste kejserinde.

Biografi

Ægteskab og børn 
Den 2. februar 1931 giftede han sig med Cecilie af Grækenland. Parret fik fire børn:
 Ludwig af Hessen (1931-1937)
 Alexander af Hessen (1933-1937)
 Johanna af Hessen (1936-1939)
 Dødfødt søn (1937)
Den 1. maj 1937 meldte han og hustruen sig ind i nazistpartiet.

Døden 
Georgs bror, Ludwig Hermann af Hessen, skulle i efteråret 1937 giftes i London. fløj Georg med hustru, børnene Ludwig og Alexander samt sin mor fra Darmstadt. Flyet skulle mellemlande i Bruxelles, men blev pga. dårligt vejr dirigeret videre til Oostende. Under landingen her fløj det ind i en fabriksskorsten og styrtede ned. Hele familien og venner og besætning omkom ved ulykken. Georgs hustru var gravid i 8. måned og fødte spontant en dreng ved styrtet. I alt omkom 12 personer. Sorgen var enorm i Hessen, selv om familien ikke længere var regenter. Kun datteren, Johanna, var tilbage, da hun af ukendte årsager ikke var med i flyet. Hun blev adopteret af sin onkel, Ludwig Hermann, og døde af meningitis i 1939, knap tre år gammel.

Huset Hessen-Darmstadt
Nazister fra Tyskland
Omkomne ved flyulykker
Personer fra Darmstadt
Tronfølgere som aldrig tiltrådte
Luftguitar (DM)

Luftguitar (DM) også kaldet Danmarksmesterskaberne i Luftguitar er en årlig konkurrence, hvor Danmarks bedste luftguitarist kåres og sendes videre til verdensmesterskaberne i luftguitar. Der har igennem tidernes løb været afviklet flere konkurrencer kaldet DM i Luftguitar, men først i år 2010 blev et officielt danmarksmesterskab afholdt.

Idéen til af afholde et officielt dansk mesterskab i luftguitar blev udtænkt af Jonas Brunsnæs tilbage i 2008, men pga. manglende kapital måtte planerne sættes på standby indtil 2010. Her lykkedes det ham at stable det første officielle mesterskab på benene i samarbejde med eventbureauet, Idéfabrikken, og lydfirmaet, ShowEvent.

2010 
Den første vinder af DM i Luftguitar blev Søren Gregersen fra Vejle, som gik under kunstnernavnet "Big Gee". Han var dermed også den første dansker til nogensinde at repræsentere Danmark ved verdensmesterskaber, som blev afholdt i Finland, sommeren 2010.

2011 
DM i Luftguitar bliver i 2011 afholdt d. 4. juni i Bygningen, Vejle.

Referencer 

Musikarrangementer
Stephan Lehmann

Stephan Lehmann (født 15. august 1963 i Schaffhausen, Schweiz) er en tidligere schweizisk fodboldspiller, der spillede som målmand. Han var på klubplan primært tilknyttet FC Sion i hjemlandet, hvor han spillede i ni sæsoner. Derudover havde han også ophold i blandt andet FC Schaffhausen i sin fødeby og FC Luzern.

Lehmann spillede mellem 1989 og 1997 14 kampe for det schweiziske landshold, som han repræsenterede ved både VM i 1994. og EM i 1996.

Referencer

Eksterne henvisninger 

Fodboldspillere fra Schweiz
Fodboldspillere fra FC Schaffhausen
Fodboldspillere fra FC Winterthur
Fodboldspillere fra SC Freiburg
Fodboldspillere fra FC Sion
Fodboldspillere fra FC Luzern
Personer fra Schaffhausen
Deltagere ved verdensmesterskabet i fodbold 1994
Deltagere ved det europæiske mesterskab i fodbold 1996
Thomas Bickel

Thomas Bickel (født 6. oktober 1963 i Aarberg, Schweiz) er en tidligere schweizisk fodboldspiller, der spillede som midtbanespiller. Han var på klubplan tilknyttet FC Zürich og Grasshoppers, og havde desuden et ophold i japanske Vissel Kobe, hvor han i 1996-97-sæsonen var holdkammerat med danske Michael Laudrup.

Bickel spillede mellem 1986 og 1995 51 kampe og scorede fem mål for det schweiziske landshold. Han repræsenterede sit land ved VM i 1994 i USA.

Referencer

Eksterne henvisninger 

Fodboldspillere fra Schweiz
Fodboldspillere fra FC Zürich
Fodboldspillere fra Grasshopper-Club Zürich
Fodboldspillere fra Vissel Kobe
Deltagere ved verdensmesterskabet i fodbold 1994
Sébastien Fournier

Sébastien Fournier (født 27. juni 1971 i Veysonnaz, Schweiz) er en tidligere schweizisk fodboldspiller, der spillede som midtbanespiller. Han var på klubplan primært tilknyttet FC Sion og Servette FC i hjemlandet, men havde også et ét-årigt ophold hos VfB Stuttgart i den tyske Bundesliga.

Fournier spillede mellem 1994 og 2002 40 kampe og scorede tre mål for det schweiziske landshold. Han repræsenterede sit land ved både VM i 1994 og EM i 1996.

Referencer

Eksterne henvisninger 
 Footballdatabase.eu spillerinfo
 National-Football-Teams.com spillerinfo

Fodboldspillere fra Schweiz
Fodboldspillere fra FC Sion
Fodboldspillere fra VfB Stuttgart
Fodboldspillere fra Servette FC
Fodboldtrænere fra Schweiz
Deltagere ved verdensmesterskabet i fodbold 1994
Deltagere ved det europæiske mesterskab i fodbold 1996
Engelstoft

Engelstoft har flere betydninger:

Personer 
 Christian Thorning Engelstoft – var en dansk biskop, (1805 – 1889)
 Laurids Engelstoft – var en dansk historiker, (1774 – 1851)
 Povl Engelstoft – var en dansk historiker, (1876 – 1961)

Danske efternavne
Martin Brunner

Martin Brunner (født 23. april 1963 i Zürich, Schweiz) er en tidligere schweizisk fodboldspiller, der spillede som målmand. Han var på klubplan tilknyttet Grasshoppers i sin fødeby samt FC Lausanne-Sport. Med Grasshoppers var han blandt andet med til at vinde tre schweiziske mesterskaber.

Brunner spillede mellem 1986 og 1999 26 kampe for det schweiziske landshold. Han repræsenterede sit land ved VM i 1994 i USA.

Referencer

Eksterne henvisninger 

Fodboldspillere fra Schweiz
Fodboldspillere fra Grasshopper-Club Zürich
Fodboldspillere fra FC Lausanne-Sport
Personer fra Zürich
Fodboldtrænere fra Schweiz
Deltagere ved verdensmesterskabet i fodbold 1994
Superclásico (film)

Superclasico er en dansk komediefilm fra 2011 af Ole Christian Madsen. 
Anders W. Berthelsen og Paprika Steen har hovedrollerne i filmen, som foregår og er optaget i Buenos Aires, Argentina

Handling 

Christians kone er skredet. Hun har nu fundet en flot fodboldspiller i Buenos Aires, og efter at have ruineret sin vinforretning rejser Christian til Buenos Aires i håb om at kunne få hende tilbage. Da han ankommer i Argentina opdager han at hun skal giftes med fodboldspilleren hvilket kun er et ud af mange ydmygelser som venter Christian i Sydamerika.

Medvirkende 
 Anders W. Berthelsen – Christian 
 Paprika Steen – Anna Christians kone
 Jamie Morton – Oscar
 Sebastián Estevanez – Juan Diaz
 Dafne Schilling – Veronica
 Adriana Mascialino – Fernanda
 Miguel Dedovich – Mendoza

Eksterne henvisninger 
 Trailer på bionyheder.dk   
 

Danske film fra 2011
Komediefilm fra Danmark
Dansksprogede film
Film instrueret af Ole Christian Madsen
Arne Würgler

Arne Würgler (født 30. oktober 1943 i København) er en dansk vokalist, sangskriver, guitarist og bassist. Han er bedst kendt for sit samarbejde med Benny Holst. Han er medstifter af DJBFA, hvor han var formand 1973 – 2007. Formand for KODA i perioderne 1989-91, 1995-97 og 2001-2003.

Würgler var opstillet som kandidat til Folketinget for Enhedslisten ved valgene i 1990 og 1994. Samme år opstillede han som kandidat for Folkebevægelsen mod EU ved valgene til Europaparlamentet.

Musikalsk løbebane 
Würgler startede sin karriere som jazzmusiker, men blev i 1968 bassist i Burnin Red Ivanhoe og i 1969 i Pan. I 1971 etablerede han sammen med Benny Holst en duo, som bl.a. spillede sange med tekster af Jesper Jensen og deltog i Agitpops aktiviteter. Samarbejdet indledtes med teaterstykket og Lpen "Skolesange", der lagde grunden til en stor succes som venstrefløjens "talerør" på musikscenen. Samtidig forlod han rockmusikken, hvor han senest havde spillet en kort periode med Blast Furnace, idet han angiveligt var blevet træt af de englsksprogede tekster. I 1985 udvidede Holst og Würgler duoen til en trio Sømanden og stjernerne, hvor det tredje medlem, sømanden var harmonikaspilleren Niels Petersen.

Würglers organisatoriske arbejde betød, at den musikalske udfoldelse var begrænset i længere perioder indtil hans pensionering i 2007. Han har dog hvert år siden 1971 spillet ved arrangementer den 1. maj, hvor bl.a. sangen "Røde Wilfred", der handler om en venstrefløjsaktivist er på programmet. Hans CD  En hjertesag udkom symbolsk på arbejderbevægelsens internationale kampdag fredag den 1. maj 2009.

Priser 
 2020 Dansk Folkeferies Kulturpris
2017 FREDSPRIS, Kunstnere for fred
 2009 Hæderspris Danske Jazz Beat og Folkemusik Autorer
 2008 Gelsted, Kirk og Scherfigprisen 
 2006 Statens Kunstfond
 1998 Jord og betons kulturpris
 1981 Sømandsforbundets kulturpris

Diskografi 
 1970: Pan (Sonet)
 1971: Blast Furnace (Polygram)
 1974 Frispark (Demos)
 1977: Så er vi nået dertil. Sange fra en kold tid (Exlibris)
 1980: Med egne ord (Exlibris)
 1983: Hold fast engel (Harlekin)
 1989: Nu er jeg blot en stemme (Dansk Melodi grand Prix, Harlekin, sunget af Pia Cohn)
 1995: Amerikasange (Olufsen DOCD)
 1998: Nej i Maj (Folkebevægelsen mod EU)
 2007: Med egne ord (Opsamlings CD, (Exlibris))
 2009 En Hjertesag, (Cope Records)
 2013 Det Der Er (Cope Records)
2020 Huset Brænder (Exlibris)

Benny Holst og Arne Würgler 
 1971: Skolesange (LP, Agitpop 1)
 1972: Europasange (LP, Agitpop 2)
 1973: Lærlingesange (EP, Agitpop 3)
 1973: Hvorlænge endnu (LP, Agitpop 4)
 1976: Den sidste olie (LP, Agitpop 6)
 1979: Ta' parti (LP, Abra Cadabra)
 1992: Europasange (cd, MSCD)
 1999: Agitpop (cd, Olufsen)
 2000: Panik (cd, Enhedslisten)

Noter

Eksterne henvisninger 
 
 
 
 Dagbladet Arbejderen (2001):Din rygmarv visner, hvis du ikke danser 
 

Sangere fra Danmark
Guitarister fra Danmark
Rockmusikere fra Danmark
Tidligere folketingskandidater fra Enhedslisten